AIŠKINAMASIS RAŠTAS

Dėl Molėtų rajono savivaldybės budinčio globotojo veiklos organizavimo tvarkos aprašo patvirtinimo

**1. Parengto tarybos sprendimo projekto tikslai ir uždaviniai**

 Įgyvendinant Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų planą ir siekiant mažinti stacionarią globą, skatinant vaikų, netekusių tėvų globos, priežiūrą šeimoje, teikiamas Molėtų rajono savivaldybės budinčio globotojo veiklos organizavimo tvarkos aprašas (toliau –Aprašas). Apraše nustatyta budinčio globotojo atrankos tvarka, vaiko priežiūros budinčio globotojo šeimoje organizavimas, Globėjų centro funkcijos, budinčio globotojo pareigos ir teisės, finansavimo tvarka. Budinčio globotojo veiklos turinys orientuotas į netekusio tėvų globos vaiko priežiūrą savo šeimoje, už tai gaunant atlygį. Budinčio globotojo šeimoje toks vaikas būtų prižiūrimas pagal poreikį, bet ne ilgiau kaip 12 mėnesių. Tėvų globos netekusiam vaikui palankiausia ir geriausia augti šeimoje, tačiau praktikoje vaiko globa šeimoje, ypač kai vaikas neturi giminystės ryšių su šeima, nėra išplitusi, be to, didžioji dauguma vaikų, netekusių tėvų globos, kuriems nustatoma laikinoji globa, yra apgyvendinami vaikų globos institucijose. Priėmus šį sprendimą, vaikai netekę tėvų globos turės galimybę gyventi šeimoje.

**2.** **Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 12 punktas, 9 straipsnio 1 dalis, 16 straipsnio 2 dalies 38 punktas;

Lietuvos Respublikos socialinių paslaugų įstatymo 9 straipsnio 1 dalis;

Mokėjimo už socialines paslaugas tvarkos aprašo, patvirtinto Lietuvos Respublikos Vyriausybės 2006 m. birželio 14 d. nutarimu Nr. 583 „Dėl Mokėjimo už socialines paslaugas tvarkos aprašo patvirtinimo“, 23, 27 punktai;

Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų plano, patvirtinto Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1-83 „Dėl Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2020 metų veiksmų plano patvirtinimo“, 1 priedo 1.7, 1.8 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Priėmus šį sprendimą bus galimybė užtikrinti vaikui laikinąją globą budinčio globotojo šeimoje, bus plėtojama profesionalių globėjų sistema.

Neigiamos pasekmės nenumatomos.

**4. Priemonės sprendimui įgyvendinti -**

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikis vaiko išlaikymui budinčio globotojo šeimoje 704,00 eurai, o vaiko iki 1 (vienerių) metų ir vaiko su vidutine ar sunkia negalia - 904,00 eurai per mėnesį. Lėšų šaltiniai - valstybės biudžeto ir savivaldybės biudžeto lėšos. Planuojama per metus budinčių globotojų šeimose apgyventi iki 10 vaikų.

**6.Vykdytojai, įvykdymo terminai**

Molėtų rajono savivaldybės administracijos Vaiko teisių apsaugos skyrius ir Molėtų vaikų savarankiško gyvenimo namai, neterminuotai.